Document ID: 32008R1129

REGOLAMENT TAL-KUMMISSJONI (KE) Nru 1129/2008
ta’ l-14 ta’ Novembru 2008
li jimponi dazju proviżorju tal-antidumping fuq l-importazzjonijiet ta’ ċerti ta’ wajers u swiegel tal-wajer tal-azzar mhux illigat (wajers u swiegel PSC) użati biex japplikaw tensjoni preċedenti jew tensjoni sussegwenti li joriġinaw fir-Repubblika tal-Poplu taċ-Ċina
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (ir-Regolament bażiku), u b’mod partikolari l-Artikolu 7 tiegħu,
Wara li kkonsultat il-Kumitat Konsultattiv,
Billi:
A. PROĊEDURA
1. Inizjazzjoni
(1)
Fit-3 ta’ Jannar 2008, il-Kummissjoni rċeviet ilment li jikkonċerna l-importazzjonijiet ta’ ċerti wajers u swiegel tal-wajer tal-azzar mhux illigat użati biex japplikaw tensjoni preċedenti jew tensjoni sussegwenti li joriġinaw fir-Repubblika tal-Poplu taċ-Ċina (RPĊ) ippreżentat skont l-Artikolu 5 tar-Regolament bażiku mis-Servizz tal-Informazzjoni tal-Eurostress (ESIS) (l-entità li għamlet l-ilment) f’isem il-produtturi li jirrappreżentaw proporzjon kbir, f’dan il-każ ta’ aktar minn 57 %, tal-produzzjoni totali Komunitarja ta’ wajers u swiegel PSC.
(2)
L-ilment kien jinkludi evidenza prima facie ta’ dumping u ta’ dannu materjali minn dan id-dumping li tqies li kienet suffiċjenti biex ikun iġġustifikat il-bidu ta’ proċediment.
(3)
Fis-16 ta’ Frar 2008, il-proċediment ingћata bidu bil-pubblikazzjoni ta’ avviż ta’ bidu f’Il-Ġurnal Uffiċjali ta’ l-Unjoni Ewropea (2) (l-“avviż ta’ bidu”).
2. Partijiet ikkonċernati mill-proċedura
(4)
Il-Kummissjoni uffiċjalment informat lill-produtturi fir-RPĊ li jesportaw, lill-importaturi, lin-negozjanti, lill-utenti u lill-assoċjazzjonijiet li kien magħruf li huma kkonċernati, lill-awtoritajiet tar-RPĊ, lill-produtturi Komunitarji li għamlu l-ilment u lil produtturi Komunitarji oħrajn li kien magħruf li huma kkonċernati bil-bidu tal-proċediment. Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu seduta fil-limitu taż-żmien stipulat fl-avviż ta’ bidu. Il-partijiet interessati kollha li talbu dan u li wrew li kien hemm raġunijiet partikolari għaliex għandhom jinstemgħu, ġew mismugħa.
(5)
Sabiex il-produtturi esportaturi jkunu jistgħu jressqu talba għal trattament ta’ ekonomija tas-suq (TES) jew għal trattament individwali (TI), jekk xtaqu jagħmlu dan, il-Kummissjoni bagħtet formoli ta’ talbiet lill-produtturi Ċiniżi li jesportaw li kien magħruf li huma kkonċernati u lill-awtoritajiet tar-RPĊ. Tmien produtturi li jesportaw, inklużi gruppi ta’ kumpaniji relatati, talbu t-TES skont l-Artikolu 2(7) tar-Regolament bażiku, jew it-TI jekk l-investigazzjoni tistabbilixxi li huma ma jissodisfawx il-kundizzjonijiet għat-TES.
(6)
Minħabba n-numru fid-deher kbir ta’ produtturi fir-RPĊ li jesportaw, importaturi u produtturi fil-Komunità, il-Kummissjoni fl-avviż tal-bidu indikat li, biex ikunu ddeterminati d-dumping u d-dannu, jista’ jkun applikat it-teħid ta’ kampjuni skont l-Artikolu 17 tar-Regolament bażiku.
(7)
Sabiex il-Kummissjoni tkun tista’ tiddeċiedi jekk it-teħid ta’ kampjuni huwiex meħtieġ u, jekk iva, tagħżel kampjun, il-produtturi esportaturi fir-RPĊ, l-importaturi Komunitarji u l-produtturi Komunitarji kollha ntalbu jippreżentaw irwieħhom lill-Kummissjoni u jipprovdu, kif ġie speċifikat fl-avviż tal-bidu, informazzjoni bażika dwar l-attivitajiet tagħhom relatati mal-prodott ikkonċernat matul il-perjodu ta’ investigazzjoni (bejn l-1 ta’ Jannar 2007 u l-31 ta’ Diċembru 2007).
(8)
Minħabba n-numru limitat ta’ risposti għall-eżerċizzju ta’ teħid ta’ kampjuni, kien deċiż li t-teħid ta’ kampjuni ma kienx neċessarju għall-produtturi Ċiniżi li jesportaw fil-Komunità.
(9)
Fir-rigward tal-produtturi tal-Komunità, minħabba n-numru ta’ risposti rċevuti għall-eżerċizzju ta’ teħid ta’ kampjuni, il-Kummissjoni ddeċidiet li tagħżel kampjun skont l-Artikolu 17 tar-Regolament bażiku. Il-kampjun ta’ seba’ kumpaniji f’seba’ Stati Membri kien ibbażat fuq l-akbar volum rappreżentattiv tal-produzzjoni u l-bejgħ tal-industrija tal-Komunità li jista’ jkun investigat b’mod raġonevoli fiż-żmien disponibbli.
(10)
Kwestjonarji kienu mibgħuta lill-kumpaniji kollha fir-RPĊ u l-utenti u l-importaturi kollha fil-Komunità li wieġbu għall-eżerċizzju ta’ teħid ta’ kampjuni, u dawk il-produtturi tal-Komunità magħżula għall-kampjun u l-partijiet kollha li kien magħruf li huma kkonċernati. Risposti kienu rċevuti minn seba’ produtturi li jesportaw u gruppi ta’ produtturi li jesportaw mir-RPĊ, mill-produtturi kollha tal-Komunità fil-kampjun, erba’ importaturi u seba’ utenti. Mingħand il-partijiet interessati l-oħra ma waslet l-ebda tweġiba għall-kwestjonarju.
(11)
Il-Kummissjoni fittxet u vverifikat l-informazzjoni kollha li qieset li kienet meħtieġa biex ikun iddeterminat id-dumping, id-dannu li rriżulta u l-interess Komunitarju u wettqet il-verifiki fl-uffiċċji tal-kumpaniji li ġejjin:
(a)
Il-produtturi fil-Komunità
-
Carrington Wire Limited (Carrington), Elland, UK
-
DWK Drahtwerk Koln GmbH, (DWK), Köln, Germany
-
Fapricela - Indústria de Trefilaria, S.A. (Fapricela), Anca, Portugal
-
Italcables, S.p.a. (Italcables) Brescia, Italy
-
Nedri Spanstaal, B.V. (Nedri), Venlo, Netherlands
-
Tycsa - Trenzas y Cables de Acero PSC, S.L. (Tycsa), Santander, Spanja
-
Voestalpine Austria Draht, GMBH (Voestalpine), Brück, Austria
(b)
Il-produtturi esportaturi fir-RPĊ
-
Hubei Fuxing Science and Technology Co., Ltd, Hubei
-
Kiswire Qingdao, Ltd, Qingdao
-
Liaoning Tongda Building Material Industry Co., Ltd, Liaoyang
-
Ossen MaanShan Steel Wire and Co., Ltd, Maanshan, u Ossen Jiujiang Steel Wire Cable Co., Ltd, Jiujiang
-
Silvery Dragon PC Steel Products Group Co., Ltd, Tianjin
-
Tianjin Shengte Prestressed Concretes Steel Strand Co., Ltd, Tianjin
-
Wuxi Jinyang Metal Products Co., Ltd, Jangyian
(c)
Importaturi fil-Komunità
-
Ibercordones Pretensados SL, Madrid, Spain
-
Megasteel LLP (Megasteel), Malmesbury, UK
(d)
Utenti fil-Komunità
-
Tarmac Ltd (Tarmac), Wolverhampton, UK
-
Vanguard Hormigon (Vanguard), Madrid, Spain
(12)
Minћabba l-ћtieġa li jiġi stabbilit valur normali gћall-produtturi li jesportaw fir-RPĊ li jista’ ma jingћatalhomx TES, saret verifika fil-bini tal-kumpanija li ġejja biex jiġi stabbilit il-valur normali fuq il-bażi tad-dejta tal-pajjiż analogu, f’dan il-każ it-Turkija:
Produttur fit-Turkija
-
Çelik Halat ve Tel. Sanayii A.Ș., Izmit, Turkey.
3. Il-perjodu tal-investigazzjoni
(13)
L-investigazzjoni tad-dumping u tad-dannu kopriet il-perjodu mill-1 ta’ Jannar 2007 sat-31 ta’ Diċembru 2007 (il-perjodu tal-investigazzjoni’ jew il-“PI”). L-eżami tax-xejriet rilevanti għall-valutazzjoni tad-dannu kopra l-perjodu mill-1 ta’ Jannar 2004 sa tmiem il-perjodu tal-investigazzjoni (il-“perjodu kkunsidrat”).
B. IL-PRODOTT IKKONĊERNAT U L-PRODOTT SIMILI
1. Il-prodott ikkonċernat
(14)
Il-prodott ikkonċernat huwa ċertu wajer tal-azzar mhux illigat (mhux banjat jew mhux miksi jew banjat jew miksi biż-żingu) u wajer tas-swiegel tal-azzar mhux illigat (kemm jekk huwa banjat jew miksi kif ukoll jekk mhuwiex), li fih 0,6 % tal-piż jew aktar ta’ karbonju, b’dimensjoni ta’ profil trasversali massimu li jaqbeż it-3 mm, li joriġina fir-Repubblika tal-Poplu taċ-Ċina (il-prodott ikkonċernat), normalment iddikjarat bil-kodiċi NM ex 7217 10 90, ex 7217 20 90, ex 7312 10 61, ex 7312 10 65 u ex 7312 10 69. Il-prodotti huma magħrufa kummerċjalment bħala wajers u swiegel tal-wajer (wajers u swiegel PSC) użati biex japplikaw tensjoni preċedenti jew tensjoni sussegwenti.
(15)
L-aktar applikazzjonijiet komuni tal-wajers u swiegel PSC huma għar-rinfurzar tal-konkrit, għall-elementi ta’ sospensjoni u għall-pontijiet sospiżi bl-għajnuna tal-wajers. Il-prodott huwa magħmul bit-tiġbid ta’ wajer tal-azzar b’kontenut għoli ta’ karbonju.
(16)
L-assoċjazzjoni tal-importaturi tal-ħabel tal-wajer tal-Komunità talbet li l-ambitu tal-prodott ikun imnaqqas billi jkunu esklużi swiegel miksija jew banjati, swiegel ta’ aktar minn seba’ wajers u swigel ta’ dijametru anqas minn 6,8 mm u aktar minn 15,7 mm fuq il-bażi li min qed jagħmel l-ilment mhux se jsofri l-ebda dannu materjali bl-importazzjoni ta’ dawn it-tipi ta’ prodotti għaliex il-parti mis-suq irrappreżentata minn dawn il-prodotti bħala total ma taqbiżx it-3 % tal-produzzjoni totali tal-Komunità. Madankollu, dawn il-prodotti ma jistgħux ikunu esklużi purament fuq il-bażi li jirrappreżentaw parti żgħira mill-produzzjoni. L-investigazzjoni wriet li dawn il-prodotti u tipi oħrajn tal-prodott ikkonċernat kollha għandhom l-istess karatteristiċi fiżiċi u tekniċi bażiċi u jintużaw bażikament għall-istess għanijiet. Barra minn hekk, skont il-kumpanija produttriċi, is-sehem tal-produzzjoni tat-tipi msemmija aktar ‘il fuq jista’ jkun ogħla b’mod sostanzjali.
(17)
Għaldaqstant huwa konkluż b’mod proviżorju li t-tipi kollha ta’ wajers u swiegel PSC kif deskritti fl-avviż ta’ bidu huma prodott wieħed għall-iskop ta’ din l-investigazzjoni.
2. Prodott simili
(18)
L-investigazzjoni wriet li l-karatteristiċi fiżiċi u tekniċi bażiċi tal-wajers u swiegel PSC prodotti u mibjugħa mill-industrija Komunitarja fil-Komunità, wajers u swiegel PSC prodotti u mibjugħa fis-suq domestiku fit-Turkija, li serviet ta’ pajjiż analogu, u l-wajers u swiegel PSC prodotti fir-RPĊ u mibjugħa lill-Komunità essenzjalment għandhom l-istess karatteristiċi fiżiċi u tekniċi bażiċi u l-istess użu bażiku.
(19)
Importatur Komunitarju ikklejmja li bħalissa qed jimporta tip innovattiv tal-prodott (Wajer Spirali bil-Linji Mqabbża) li mhuwiex prodott fil-Komunità. Din il-klejm kienet investigata u kien misjub li:
-
It-tip ta’ prodott impurtat u l-wajers u swiegel PSC prodotti fil-Komunità għandhom l-istess karatteristiċi fiżici jew simili fid-daqs, forma, volum, toqol u preżentazzjoni. Il-differenzi bejn it-tipi ta’ prodotti ma jaffettwawx il-karatteristiċi bażiċi tal-prodott u lanqas il-perċezzjoni mill-utenti/konsumatur bħala kategorija unika tal-prodott;
-
It-tip ta’ prodott impurtat u l-wajers u swiegel PSC prodotti fil-Komunità kienu mibjugħa minn mezzi ta’ bejgħ simili jew identiċi. L-informazzjoni dwar il-prodott kienet disponibbli bla dewmien għall-klijenti u t-tip tal-prodott impurtat u l-prodott tal-produtturi tal-Komunità jikkompetu l-aktar fuq il-prezz; kif ukoll
-
It-tip ta’ prodott impurtat u l-wajers u swiegel PSC prodotti fil-Komunità jservu għall-istess użu jew użu simili.
(20)
Għalhekk, l-imsemmija wajers u swiegel PSC qed jitqiesu li huma simili fil-kuntest tal-Artikolu 1(4) tar-Regolament bażiku.
C. DUMPING
1. Applikazzjoni tal-Artikolu 18 tar-Regolament bażiku
(21)
Fil-każ ta’ żewġ produtturi li jesportaw instab li informazzjoni falza u ta’ żgwida kienet mogħtija fil-klejms tat-Trattament tal-Ekonomija tas-Suq (TES) tagħhom u waqt l-ispezzjoni fil-bini tagħhom. Produttur li jesporta ieħor naqas milli jirrispondi għall-kwestjonarju tal-anti-dumping wara ż-żjara ta’ verifika tat-TES fil-bini tal-kumpanija.
(22)
It-tliet kumpaniji kienu infurmati bl-applikazzjoni tal-Artikolu 18 tar-Regolament bażiku u ngħataw l-opportunità li jikkummentaw.
(23)
Tnejn mill-kumpaniji li kienu pprovdew informazzjoni falza u ta’ żgwida naqsu milli jissottomettu xi argument deċiżiv jew li jipprovdu evidenza li tista’ tgħin biex l-applikazzjoni ta’ dan l-Artikolu ma ssirx. Il-Kummissjoni għalhekk ikkunsidrat li huwa f’loku li jkunu miċħuda l-klejms tat-TES ta’ dawn il-kumpaniji u li tibbaża s-sejbiet tagħha fuq fatti disponibbli.
(24)
It-tielet kumpanija ma kellha l-ebda reazzjoni għall-iżvelar msemmi hawn fuq. Kien għalhekk konkluż li l-kumpanija ma xtaqitx tikkoopera aktar fil-proċedimenti, u għalhekk is-sejbiet se jkunu bbażati fuq fatti disponibbli.
2. It-Trattament ta’ Ekonomija tas-Suq (TES)
(25)
Skont l-Artikolu 2(7)(b) tar-Regolament bażiku, fl-investigazzjonijiet ta’ anti-dumping dwar l-importazzjonijiet li joriġinaw mir-RPĊ, il-valur normali gћal dawk il-produtturi li nstabu li qed jissodisfaw il-kriterji stabbiliti fl-Artikolu 2(7)(c) tar-Regolament bażiku gћandu jiġi ddeterminat skont il-punti 1 sa 6 tal-Artikolu msemmi.
(26)
Fil-qosor, u għal faċilità ta’ referenza biss, il-kriterji tat-TES qed ikunu elenkati f’forma mqassra hawn taħt:
(a)
Id-deċiżjonijiet u l-ispejjeż kummerċjali jsiru b’reazzjoni għas-sinjali tas-suq u mingħajr interferenza sinifikanti min-naħa tal-Istat; l-ispejjeż tal-materjal ewlieni wżat fil-produzzjoni sostanzjalment jirriflettu l-valuri tas-suq;
(b)
Id-ditti għandhom sett wieħed ċar ta’ rekords bażiċi tal-kontabilità li jiġu indipendentement ivverifikati skont l-istandards internazzjonali tal-kontabilità u jiġu applikati għall-finijiet kollha;
(c)
Ma hemm l-ebda tgħawwiġ sinifikanti li ntiret mis-sistema preċedenti ta’ ekonomija mhux tas-suq;
(d)
Il-liġijiet tal-falliment u tal-proprjetà jiggarantixxu ċ-ċertezza u l-istabbiltà legali;
(e)
Il-konverżjonijiet tar-rati tal-kambju jitwettqu skont ir-rati tas-suq.
(27)
Wara l-bidu tal-proċedura, seba’ produtturi Ċiniżi li jesportaw talbu t-TES skont l-Artikolu 2(7)(b) tar-Regolament bażiku u wieġbu għall-formola tat-talba tat-TES fl-iskadenzi taż-żmien mogħtija.
(28)
Għal tliet produtturi Ċiniżi li jesportaw, l-Artikolu 18 tar-Regolament bażiku kellu jkun applikat (ara l-premessi 23 sa 25 aktar ’il fuq), u għalhekk il-klejms tagħhom għat-TES kienu miċħuda.
(29)
Fir-rigward tal-erba’ kumpaniji jew gruppi ta’ produtturi Ċiniżi li jesportaw li jifdal, kien stabbilit li ħadd minnhom ma jissodisfa l-ħames kriterji kollha tat-TES.
(30)
L-investigazzjoni stabbilixxiet li produttur Ċiniż li jesporta ma setax juri li laħaq kriterju 3 billi nstab li l-prezz imħallas mill-kumpanija għad-drittijiet tal-użu tal-art ma jirriflettix il-valur tas-suq b’mod sostanzjali u għalhekk jirrappreżenta tgħawwiġ sinifikanti li ntiret mis-sistema preċedenti ta’ ekonomija mhux tas-suq li influwenza s-sitwazzjoni finanzjarja tal-kumpanija.
(31)
Wara l-iżvelar tas-sejbiet ta’ hawn fuq, il-kumpanija saħqet li l-prezz baxx tal-użu tal-art kien parti relattivament żgħira mill-prezz ta’ produzzjoni u li għalhekk il-kriterju 3 għandu jkun meqjus bħala milħuq. Madankollu, huwa kkunsidrat li l-valur arbitrarju tad-drittijiet tal-użu tal-art jindika li hemm tgħawwiġ sinifikanti li ntiret mis-sistema preċedenti ta’ ekonomija mhux tas-suq. Għaldaqstant, fl-assenza ta’ aktar evidenza li l-prezz tal-użu tal-art kien rappreżentattiv għas-suq jew li kien definit skont il-kunsiderazzjonijiet tan-negozju, l-argument huwa proviżorjament miċħud.
(32)
Kumpanija oħra (it-tieni) ma setgħatx turi li laħqet il-kriterji 1 sa 3. L-ewwel nett id-deċiżjonijiet tagħha dwar bejgħ ma kinux magħmulin skont is-sinjali tas-suq li jirriflettu l-provvista u d-domanda u mingħajr interferenza sinifikanti mill-Istat. B’mod partikolari, il-kumpanija nstabet li qed tibbenefika minn tnaqqis tat-taxxa fuq id-dħul bil-kundizzjoni li tesporta mill-anqas 70 % tal-produzzjoni. It-tieni nett, is-sistema ta’ kontabilità tal-kumpanija nstabet li ma kinitx konformi mal-istandards ta’ kontabilità ġeneralment aċċettati. B’mod partikolari, id-deprezzament tal-assi fissi ma kienx applikat b’mod tajjeb: il-kumpanija bdiet id-deprezzament tal-assi biss fl-1997 inkluż tal-assi li nxtraw fl-1994. Fl-aħħar nett, il-kumpanija naqset milli tipprova l-assenza ta’ tgħawwiġ possibbli li ntiret mis-sistema preċedenti ta’ ekonomija mhux tas-suq. B’mod partikolari, il-kumpanija ma setgħatx tressaq ‘il quddiem l-ebda evidenza matul il-verifika dwar il-kundizzjonijiet li taħthom l-assi kienu mixtrija, u li kienu vvalutati, trasferiti, u meħuda fil-kontabilità (inkluż imneħħija mill-kontijiet tal-kontabilità) u deprezzati skont il-valur tas-suq. Is-sottomissjoni pprovduta mill-kumpanija wara l-iżvelar ma pprovdiet l-ebda informazzjoni jew evidenza ġdida biex jinbidlu dawn is-sejbiet, għaldaqstant dawn huma proviżorjament konfermati.
(33)
Kumpanija oħra (it-tielet) ma setgħatx turi li laħqet il-kriterji 1 sa 3. L-ewwel nett, l-investigazzjoni wriet li ma kien hemm l-ebda bżonn serju ta’ aktar xogħol jew produzzjoni, għalkemm il-kumpanija kompliet tinvesti f’kapaċità addizzjonali. Kien ukoll ikkunsidrat li l-perjodu relattivament qasir tal-validità tal-liċenzja tan-negozju seta’ jirrappreżenta ostakolu għal deċiżjonijiet tan-negozju u ppjanar fuq medda twila ta’ żmien u huwa indikazzjoni ta’ interferenza indiretta mill-Istat. It-tieni nett, kien stabbilit li s-sistema ta’ kontabilità ta' din il-kumpanija ma kinitx tipprovdi għal dħul dovut li jista’ jmur ħażin jew ma jitħallasx; ma kien hemm l-ebda politika dwar kategoriji differenti ta’ assi fissi; kien hemm żbalji fl-ammonti ta’ deprezzament; instabu dispożizzjonijiet mhux ġustifikati; u kien hemm self li ma kien ibbażat fuq l-ebda evidenza. Dawn kollha influwenzaw b’mod ċar l-ispejjeż tal-kumpanija. Madankollu, l-ebda waħda minn dawn il-kwistjonijiet ma kienet imsemmija fir-rapport tal-awditur, b’hekk il-kontijiet tal-kontabilità tal-kumpanija u x-xogħol tal-awdituri kienu meqjusa mhux ta’ min joqgħod fuqhom.
(34)
Il-kumpanija naqset ukoll milli turi li laħqet il-kriterju 3, fejn instab li kien hemm tgħawwiġ sinifikanti li ntiret mis-sistema preċedenti ta’ ekonomija mhux tas-suq. B’mod partikolari, il-kumpanija naqset milli tipproduċi xi evidenza dwar id-drittijiet tagħha tal-użu tal-art, is-self, l-oriġini tal-assi fissi, il-kapital imħallas u ż-żieda fil-kapital.
(35)
Produttur ieħor li jesporta (ir-raba'), li kien magħmul minn grupp ta’ kumpaniji relatati ma setax ikun mogħti t-TES għaliex instab li l-grupp ma laħaqx il-kriterji 1 sa 3. B’mod partikolari l-grupp naqas milli jipprovdi provi li l-proċess tat-teħid ta’ deċiżjonijiet tiegħu kien ħieles minn interferenza mill-Istat. Barra minn hekk, ir-rekords tal-kontabilità ma kinux konformi mal-istandards internazzjonali tal-kontabilità u nstabu ħafna żbalji fil-kontabilità li wasslu biex il-verifka esterna kienet ikkunsidrata mhux ta’ min joqgħod fuqha. Barra minn hekk, kien hemm tgħawwiġ sinifikanti li ntiret mis-sistema preċedenti ta’ ekonomija mhux tas-suq, b’mod partikolari dwar it-trasferiment tad-drittijiet tal-pussess u l-użu tal-art. Is-sottomissjoni mill-grupp wara l-iżvelar ma pprovdiet l-ebda informazzjoni jew evidenza ġdida biex jinbidlu dawn is-sejbiet, għaldaqstant dawn huma proviżorjament ikkonfermati.
(36)
Konsegwentement, ġie konkluż li l-ebda produttur Ċiniż li jesporta ma ssodisfa l-kundizzjonijiet imsemmija fl-Artikolu 2(7)(c) tar-Regolament bażiku.
3. It-Trattament Individwali (TI)
(37)
Skont l-Artikolu 2(7)(a) tar-Regolament bażiku, dazju madwar il-pajjiż kollu, jekk ikun hemm, jiġi stabbilit għall-pajjiżi li jaqgħu taħt id-dispożizzjonijiet ta’ dak l-Artikolu, ħlief f’dawk il-każijiet fejn il-kumpaniji jkunu kapaċi juru li jissodisfaw il-kriterji kollha msemmija fl-Artikolu 9(5) tar-Regolament bażiku biex jiġu mogħtija t-TI.
(38)
Il-produtturi li jesportaw li ma ssodisfawx il-kriterji tat-TES kienu talbu wkoll t-TI fil-każ li ma ngħatawx it-TES.
(39)
Fuq il-bażi tal-informazzjoni disponibbli, instab li tliet produtturi Ċiniżi li jesportaw issodisfaw ir-rekwiżiti kollha għat-TI kif stipulat fl-Artikolu 9(5) tar-Regolament bażiku. Madankollu, kien konkluż li r-raba’ produttur li jesporta ma setax jingħata t-TI għaliex il-potenzjal ta’ interferenza mill-Istat fit-twaqqif tal-prezzijiet ma setgħatx tkun eskluża.
4. Il-valur normali
4.1. Pajjiż analogu
(40)
Skont l-Artikolu 2(7)(a) tar-Regolament bażiku, f’ekonomiji fi transizzjoni l-valur normali għall-produtturi li jesportaw li ma ngħatawx it-TES irid jiġi stabbilit fuq il-bażi tal-prezz jew valur kostrutt f’pajjiż terz b’ekonomija tas-suq (pajjiż analogu).
(41)
Fl-avviż ta’ bidu, it-Turkija ġiet proposta bħala pajjiż analogu xieraq biex ikun stabbilit il-valur normali għar-RPĊ. Il-Kummissjoni stiednet il-partijiet interessati kollha biex jikkummentaw dwar din il-proposta.
(42)
Parti interessata waħda ssottomettiet kummenti u pproponiet it-Tajlandja bħala pajjiż analogu alternattiv. Hi argumentat li billi kien hemm produttur wieħed fit-Turkija, li kien protett minn miżuri tal-anti-dumping, dan il-produttur kellu pożizzjoni ta’ kważi monopolju fis-suq Tork. Il-Kummisssjoni kkuntattjat kumpaniji magħrufa fit-Tajlandja kif ukoll pajjiżi terzi li hu magħruf li għandhom produtturi ta’ prodotti simili. Madankollu, l-ebda tweġibiet għall-kwestjonarju ma kienu rċevuti minn dawk il-produtturi.
(43)
Il-produttur fit-Turkija kkoopera bis-sħiħ fl-investigazzjoni billi ssottometta tweġiba kompluta għall-kwestjonarju u aċċetta li ssir żjara ta’ verifika.
(44)
Il-Kummissjoni eżaminat il-klejm tal-parti interessata u kkonkludiet li t-Turkija tilħaq il-kriterji għal pajjiż analogu xieraq. Għalkemm hemm produttur wieħed biss ta’ prodott simili f’dan il-pajjiż u hemm miżuri tal-anti-dumping fis-seħħ għall-importazzjonijiet mir-RPĊ u mir-Russja, l-ammont ta’ importazzjonijiet minn varjetà ta’ pajjiżi terzi fit-Turkija huwa sostanzjali u jammonta għal aktar minn 50 % tas-suq Tork, u b’hekk jiżgura l-kundizzjonijiet ta’ kompetizzjoni f’dan is-suq.
(45)
Minħabba dak li ntqal aktar ‘il fuq, qed jiġi konkluż b’mod proviżorju li t-Turkija tikkostitwixxi pajjiż analogu xieraq skont l-Artikolu 2(7)(a) tar-Regolament bażiku.
4.2. Il-metodoloġija applikata għad-determinazzjoni tal-valur normali
(46)
Skont l-Artikolu 2(7)(a) tar-Regolament bażiku, il-valur normali tar-RPĊ ġie stabbilit fuq il-bażi tal-informazzjoni vverifikata li ġiet ipprovduta mill-produttur li qed jikkoopera fil-pajjiż analogu.
(47)
Kien eżaminat ukoll jekk il-bejgħ domestiku ta’ kull tip ta’ prodott ikkonċernat, mibjugћ fil-pajjiż analogu setax jitqies li kien qed jinbiegћ fl-andament ordinarju tal-kummerċ skont l-Artikolu 2(4) tar-Regolament bażiku, billi jiġi stabbilit il-proporzjon ta’ bejgћ bi qligħ lill-klijenti indipendenti tat-tip ikkonċernat.
(48)
Għal ħafna mit-tipi ta’ prodotti, kien ikkunsidrat li l-prezz domestiku ta’ dawk it-tipi ma jipprovdix bażi xierqa għall-identifikazzjoni tal-valur normali, minħabba li l-volum ta’ bejgħ bi qligħ kien anqas minn 10 % tal-volum ta’ bejgħ totali.
(49)
Għal dawk it-tipi, skont l-Artikolu 2(3) tar-Regolament bażiku, il-valur normali kien ikkalkulat fuq il-bażi tal-ispiża tal-manifattura ta’ kull produttur flimkien ma’ ammont raġonevoli għall-bejgħ, għall-infiq ġenerali u amministrattiv (SG&A) u għall-profitt. Dan tal-aħħar kien ibbażat fuq l-SG&A u l-profitt tal-istess kategorija ġenerali ta’ prodotti mibjugħa fis-suq domestiku mill-produttur Tork, skont l-Artikolu 2(6)(b) tar-Regolament bażiku.
(50)
Għal tip ta’ prodott wieħed, fejn il-volum ta’ bejgħ bi qligħ għal tip ta’ prodott ikun irrappreżenta inqas minn 80 % iżda aktar minn 10 % tal-volum tal-bejgħ totali, il-valur normali kien ibbażat fuq il-prezz lokali attwali, maħdum bħala medja mwieżna tal-bejgħ bi qligħ ta’ dak it-tip.
4.3. Il-Prezz tal-Esportazzjoni
(51)
Fil-każijiet kollha fejn il-prodott ikkonċernat ġie esportat lil klijenti indipendenti fil-Komunità, il-prezz tal-esportazzjoni ġie stabbilit skont l-Artikolu 2(8) tar-Regolament bażiku, jiġifieri abbażi tal-prezzijiet ta’ esportazzjoni effettivament imħallsa jew dovuti.
(52)
Produttur li jesporta għamel xi bejgħ bl-esportazzjoni permezz ta’ importatur relatat fil-Komunità. Il-prezz tal-esportazzjoni kien ikkalkolat, skont l-Artikolu 2(9) tar-Regolament bażiku, fuq il-bażi tal-prezz li bih il-prodotti importati nbiegћu mill-ġdid gћall-ewwel darba lil xerrej indipendenti, aġġustat kif jixraq gћall-ispejjeż kollha li ntefqu bejn l-importazzjoni u l-bejgћ mill-ġdid, kif ukoll għal marġini raġonevoli gћall-SG&A u gћall-qligħ. L-ispejjeż SG&A relatati tal-importatur stess kienu użati, iżda l-marġini ta’ profitt kien stabbilit fuq il-bażi tal-informazzjoni disponibbli minn importaturi mhux relatati li qed jikkooperaw.
4.4. Il-paragun
(53)
Il-paragun bejn il-valur normali u l-prezz tal-esportazzjoni sar fuq bażi ex fabbrika.
(54)
Biex jiġi żgurat paragun ġust bejn il-valur normali u l-prezz tal-esportazzjoni, saret konċessjoni xierqa fil-forma ta’ aġġustamenti għad-differenzi li jaffettwaw il-prezzijiet u t-tqabbil tal-prezzijiet skont l-Artikolu 2(10) tar-Regolament bażiku. Għall-kumpaniji kollha investigati (produtturi li jesportaw li qed jikkooperaw fil-pajjiż analogu) ngħataw aġġustamenti għad-differenzi fil-prezz tat-trasport, spejjeż tal-ġarr u assigurazzjoni, VAT, miżati tal-banek, spejjeż tal-ippakkjar, spejjeż tal-kreditu u kummissjonijiet fejn applikabbli u ġustifikat.
5. Il-marġini tad-dumping
5.1. Produtturi li qed jikkooperaw li ngħataw it-TI.
(55)
Għal dawk il-kumpaniji mogħtija t-TI, il-medja mwieżna tal-valur normali kienet imqabbla mal-medja mwieżna tal-prezz tal-esportazzjoni stipulat fl-Artikolu 2(11) u (12) tar-Regolament bażiku.
(56)
Il-medja mwieżna tal-marġini proviżorju ta’ dumping bћala perċentwali tal-prezz CIF fuq il-fruntiera tal-Komunità, qabel id-dazju, hija ta’:
Kumpanija
Marġini ta’ dumping proviżorju
Kiswire Qingdao, Ltd
26,8 %
Wuxi Jinyang Metal Products Co., Ltd
47,6 %
Liaoning Tongda Building Material Industry Co., Ltd
41,3 %
5.2. Il-produtturi esportaturi l-oћra kollha
(57)
Fir-rigward tal-esportaturi Ċiniżi l-oħra kollha, il-Kummissjoni l-ewwel stabbilixxiet il-livell ta’ kooperazzjoni. Sar paragun bejn il-kwantitajiet tal-esportazzjoni totali indikati fit-tweġibiet tal-kwestjonarju mill-produtturi li jesportaw li qed jikkooperaw u l-importazzjonijiet totali mir-RPĊ, kif miġbura mill-istatistiċi tal-importazzjoni tal-Eurostat. Il-livell ta’ kooperazzjoni nstab li kien baxx, jiġifieri 24 %.
(58)
Kien għalhekk ikkunsidrat xieraq li jkun determinat il-marġini ta’ dumping mal-pajjiż kollu bħala medja mwieżna ta’ (i) l-marġini ta’ dumping li nstabet għall-esportatur li qed jikkoopera li la ngħatatlu t-TES u lanqas it-TI, u (ii) l-akbar marġini ta’ dumping għat-tipi ta’ prodotti rappreżentattivi tal-istess esportatur, billi ma kien hemm l-ebda indikazzjoni li produtturi li jesportaw li ma jikkooperawx għandhom livell aktar baxx ta’ dumping.
(59)
Fuq din il-bażi l-livell ta’ dumping mal-pajjiż kollu ġie stabbilit b’mod proviżorju gћal 50.2 % tal-prezz CIF fuq il-fruntiera tal-Komunità, bid-dazju mhux imħallas.
D. L-INDUSTRIJA TAL-KOMUNITÀ
1. Il-produzzjoni
(60)
Minħabba d-definizzjoni ta’ industrija tal-Komunità (IK) kif stipulata fl-Artikolu 4(1) tar-Regolament bażiku, il-produzzjoni tal-produtturi tal-Komunità li ġejjin kienet ikkunsidrata biex ikun stabbilit il-volum tal-produzzjoni tal-Komunità:
-
11-il produttur li f’isimhom l-ilment kien miftuħ,
-
seba’ produtturi li appoġġjaw il-proċediment,
-
erba’ produtturi oħra tal-Komunità elenkati fl-ilment, li pprovdew dejta fuq il-produzzjoni u l-bejgħ tagħhom iżda li la kienu qed jilmentaw u lanqas jappoġġjaw il-proċediment u li ma opponewx l-investigazzjoni li għaddejja.
Bħala konsegwenza ta’ dan, l-IK hija magħmula minn 22 kumpanija għall-fini tal-analiżi tad-dannu ġenerali.
2. Il-kampjun
(61)
Seba’ kumpaniji mill-11-il produttur Komunitarju li jappoġġjaw l-ilment kienu magħżula għall-kampjun fuq il-bażi tar-rappreżentanza tal-volumi ta’ bejgħ tagħhom, il-prodotti varji tagħhom u l-pożizzjoni tagħhom fil-Komunità.
(62)
Madankollu, waħda mill-kumpaniji magħżula għall-kampjun oriġinarjament, ma kkooperatx mal-eżerċizzju tat-teħid tal-kampjuni billi ma mlietx il-kwestjonarju mibgħut. Għaldaqstant kienet eskluża mill-kampjun u kienet minflok mibdula b’kumpanija li tappoġġja l-ilment, li kienet it-tielet l-aktar kumpanija rappreżentattiva f’termini ta’ volum ta’ bejgħ.
(63)
Is-seba’ produtturi Komunitarji li qed jikkooperaw jammontaw għal 51 % tal-produzzjoni totali tal-industrija tal-Komunità.
E. ID-DANNU
1. Kumment preliminari
(64)
Minħabba li t-teħid ta’ kampjuni kien użat fir-rigward tal-industrija tal-Komunità, id-dannu kien investigat fuq il-bażi tax-xejriet tal-produzzjoni, il-kapaċità tal-produzzjoni, l-użu tal-kapaċità, l-impjiegi, il-produttività, il-bejgħ, is-sehem tas-suq u t-tkabbir fis-suq miġbur fuq livell tat-total tal-industrija tal-Komunità u x-xejriet dwar prezzijiet, profitt, likwidità, l-abilità li jinġabar kapital u investimenti, stokkijiet, dħul fuq l-investiment u pagi miġbura fuq il-livell ta’ produtturi Komunitarji fil-kampjun.
2. Il-konsum Komunitarju
(65)
Il-konsum Komunitarju kien stabbilit fuq il-bażi tal-volum ta’ bejgħ tal-industrija Komunitarja rrappreżentata fil-kampjun, id-dejta dwar bejgħ ipprovduta mill-produtturi Komunitarji li qed jappoġġjaw l-ilment, id-dejta dwar bejgħ ipprovduta mill-produtturi l-oħra tal-Komunità u d-dejta dwar il-volum tal-importazzjoni fis-suq tal-Komunità miġbura mill-Eurostat.
2004
2005
2006
PI
Il-konsum tal-Komunità f’tunnellati
903 541
820 713
998 683
1 054 236
Indiċi (2004 = 100)
100
91
111
117
(66)
Matul il-perjodu kkunsidrat, il-konsum fil-Komunità kiber bi 17 % minn 903 541 tunnellata fl-2004 għal 1 054 236 tunnellata fil-PI. Dan it-tkabbir fil-konsum Komunitarju jista’ jkun spjegat bit-tkabbir fid-domanda fis-settur tal-kostruzzjoni u l-irkupru tas-settur tal-azzar nniffsu.
3. L-importazzjonijiet fil-Komunità mir-RPĊ
3.1. Volum u sehem tas-suq tal-importazzjonijiet
2004
2005
2006
PI
Importazzjonijiet mir-RPĊ f’tunnellati
3 940
11 755
43 571
86 918
Indiċi (2004 = 100)
100
298
1 106
2 206
Is-sehem tas-suq
0,4 %
1,4 %
4,4 %
8,2 %
Indiċi (2004 = 100)
100
328
1 001
1 900
(67)
Matul il-perjodu kkunsidrat, il-volum tal-importazzjonijiet fil-Komunità tal-prodott kkonċernat żdied drastikament, minn 3 940 tunnellata fl-2004 għal 86 918 tunnellata fil-PI, li huwa tkabbir ta’ 2 106 %. Il-perjodu mill-2005 sal-2006 ra l-akbar tkabbir fejn l-importazzjonijiet żdiedu drastikament b’271 %.
(68)
Is-sehem tas-suq tal-importazzjonijiet miċ-Ċina, bħala perċentwali tal-konsum Komunitarju, żdied minn 0,4 % għal 8,2 % fil-PI.
3.2. Il-prezzijiet tal-importazzjonijiet u t-tnaqqis sostanzjali fil-prezz
2004
2005
2006
PI
Il-prezz medju tal-importazzjonijiet mir-RPĊ f’EUR/tunnellata
1 238
929
713
683
Indiċi (2004 = 100)
100
75
58
55
(69)
Matul il-perjodu kkunsidrat, il-prezz medju tal-importazzjoni tal-prodott ikkonċernat mir-RPĊ naqas drastikament minn EUR 1 238/tunnellata fl-2004 għal EUR 683/tunnellata fil-PI, jiġifieri b’aktar minn 45 %.
(70)
Paragun bejn il-prezzijiet ex-xogħlijiet tal-industrija Komunitarja parti mill-kampjun lil klijenti mhux relatati fis-suq tal-Komunità, mal-prezzijiet tal-fruntiera ta’ produtturi li jesportaw tal-Komunità CIF fir-RPĊ, aġġustati kif xieraq għall-ispejjeż tal-ħatt u tad-dwana, urew tnaqqis sostanzjali fil-prezz ta’ 18 % bħala medja.
4. Is-Sitwazzjoni tal-industrija Komunitarja
(71)
Skont l-Artikolu 3(5) tar-Regolament bażiku, l-eżaminar tal-impatt tal-importazzjonijiet li kienu l-oġġett gћal dumping mir-RPĊ fuq l-industrija tal-Komunità inkludiet analiżi tal-fatturi ekonomiċi kollha li huma rilevanti li kellhom impatt fuq l-istat tal-industija mill-2004 sal-PI.
4.1. Dejta relatata mal-industrija Komunitarja kollha
4.1.1. Produzzjoni, kapaċita’ ta’ produzzjoni w utilizzazzjoni tal-kapaċità
2004
2005
2006
PI
Volum ta’ produzzjoni f’tunnellati
924 504
848 596
940 241
953 934
Indiċi (2004 = 100)
100
92
102
103
Kapaċità ta’ produzzjoni f’tunnellati
1 071 530
1 126 060
1 197 940
1 212 940
Indiċi (2004 = 100)
100
105
112
113
L-użu tal-kapaċità f’%
86 %
75 %
78 %
79 %
(72)
Bejn l-2004 u l-PI l-produzzjoni totali tal-industrija tal-Komunità żdiedet bi 3 % filwaqt li l-kapaċità tal-produzzjoni żdiedet bi 13 %. Matul l-istess perjodu, l-użu tal-kapaċità tal-produzzjoni naqset b’seba’ punti perċentwali. Madankollu, dan għandu jkun ikkunsidrat fid-dawl taż-żieda ta’ 17 % fil-konsum Komunitarju.
4.1.2. L-impjiegi, il-produttività
2004
2005
2006
PI
Numru ta’ impjegati
1 259
1 234
1 273
1 277
Indiċi
100
98
101
101
Produttività (tunnellati/impjegat)
734
688
739
747
Indiċi
100
94
101
102
(73)
Il-livelli tal-impjiegi fl-industrija Komunitarja baqgħu relattivament stabbli matul il-perjodu kkunsidrat.
(74)
Il-produttività tal-ħaddiema tal-industrija tal-Komunità, imkejla f’termini ta’ tunnellati ta’ produzzjoni għal kull persuna impjegata wriet żieda żgħira ta’ 2 % matul l-istess perjodu kkunsidrat.
4.1.3. Il-volum ta’ bejgħ, is-sehem tas-suq
2004
2005
2006
PI
Volum ta’ bejgħ fl-UE lil partijiet mhux relatati, f’tunnellati
842 526
741 597
845 014
846 561
Indiċi (2004 = 100)
100
88
100
100
Is-sehem tas-suq
93,2 %
90,4 %
84,6 %
80,3 %
(75)
Il-volum ta’ bejgħ tal-industrija tal-Komunità lill-klijenti mhux relatati fis-suq tal-Komunità baqa’ stabbli, wara li kien ta’ 842 526 tunnellata fl-2004 u ta’ 846 561 tunnellata fil-PI.
(76)
Is-sehem tas-suq tal-industrija Komunitarja naqas b’mod kostanti matul il-perjodu kkunsidrat kollu. Is-sehem tas-suq globali tal-industrija tal-Komunità naqas b’madwar 13-il punt perċentwali minn madwar 93 % fl-2004 għal madwar 80 % fil-PI.
4.1.4. It-tkabbir
(77)
Filwaqt li l-konsum Komunitarju kiber bi 17 % bejn l-2004 u l-PI, il-madwar 13-il punt perċentwali tnaqqis fis-sehem tas-suq tal-industrija tal-Komunità u ż-żieda parallela fl-importazzjonijiet mir-RPĊ juru li l-industrija tal-Komunità ma setgħatx tipparteċipa fit-tkabbir tas-suq.
4.2. Dejta li tikkonċerna l-produtturi Komunitarji meħuda fil-kampjun
4.2.1. L-istokk
(78)
Iċ-ċifri ta’ hawn taħt jirreferu biss għall-kumpaniji fil-kampjun u huma rappreżentattivi tal-volum tal-istokk fl-aħħar ta’ kull perjodu.
2004
2005
2006
PI
Stokk tal-għeluq f’tunnellati
27 010
24 485
23 905
36 355
Indiċi (2004 = 100)
100
91
89
135
(79)
Il-ћażniet żdiedu b’35 % matul il-perjodu kkunsidrat, li jirrifletti d-diffikultà dejjem tikber tal-industrija biex tbigћ il-prodotti tagћha fis-suq tal-Komunità, minkejja t-tkabbir sinifikanti fil-konsum Komunitarju.
4.2.2. Il-prezz medju tal-bejgħ ta’ unità fuq is-suq tal-Komunità
2004
2005
2006
PI
Il-prezz medju tal-bejgħ tal-industrija tal-Komunità
751
948
772
762
Indiċi (2004 = 100)
100
126
103
101
(80)
Il-prezzijiet tal-bejgħ ta’ unità tal-industrija Komunitarja fil-kampjun lil klijenti mhux relatati fis-suq tal-Komunità kiber b’punt perċentwali bejn l-2004 u l-PI. Fl-2005 iż-żieda fil-prezzijiet tal-bejgħ tista’ tkun spjegata min-nuqqas fil-materja prima prinċipali, il-virga tal-wajer.
4.2.3. L-investimenti, il-qligħ fuq l-investimenti u l-ћila li jinġabar il-kapital
2004
2005
2006
PI
L-investimenti (000 EUR)
4 608
10 581
7 516
7 980
Indiċi (2004 = 100)
100
230
163
173
Id-dħul mill-investimenti f’%
24 %
31 %
11 %
6 %
(81)
L-investiment annwali fil-produzzjoni ta’ wajers u swiegel PSC kiber bi 73 % fil-perjodu kkunsidrat. L-investimenti ma sarux biss biex tikber il-kapaċità iżda wkoll biex jitjieb u jkun simplifikat il-proċess ta’ produzzjoni sabiex ikunu ffrankati l-ispejjeż. Dan kien miksub minkejja l-iżvilupp negattiv fuq il-profitt.
(82)
Il-qligħ fuq l-investiment (ROI), espress bħala l-profitt f’perċentwali tal-valur nett kontabbli tal-investimenti, segwa x-xejra negattiva tal-profitt, u naqas bi 18-il punt perċentwali. Il-massimu fl-2005 kien relatat ma’ investiment ta’ kumpanija partikolari.
(83)
Matul il-perjodu kkunsidrat, ma kienet ipprovduta l-ebda evidenza lill-Kummissjoni rigward ħila mnaqqsa jew miżjuda sabiex jinġabar il-kapital.
4.2.4. Il-profitt u l-likwidità
2004
2005
2006
PI
Il-profitt tal-bejgħ fil-KE (% ta’ bejgħ nett)
6,2 %
11,2 %
4,5 %
2,1 %
Indiċi
100
180
73
35
Likwidità (EUR)
37 472 789
65 785 501
17 830 311
18 456 732
Indiċi
100
176
48
49
(84)
Matul il-perjodu kkunsidrat, il-profitt espress bħala perċentwali tal-bejgħ nett tal-produtturi tal-Komunità fil-kampjun naqas b’mod sinifikanti minn 6,2 % fl-2004 għal 2,1 % fil-PI. Il-profitt tal-industrija tal-Komunità segwa l-istess xejra tal-prezzijiet tal-bejgħ tagħha mill-2005 ‘l quddiem. Huwa ċar li l-profitt magħmul matul il-PI mhuwiex suffiċjenti biex tkun żgurata l-vijabilità tal-industrija tal-Komunità fuq medda ta’ żmien twila.
(85)
Il-likwidità ġġenerata mill-prodott ikkonċernat naqset b’51 % minn EUR 37 miljun fl-2004 għal EUR 18-il miljun fil-PI.
4.2.5. L-ispejjeż tax-xogħol
2004
2005
2006
PI
Spejjeż tax-xogħol għal kull impjegat
41 970
41 118
41 484
43 941
Indiċi
100
98
99
105
(86)
Matul il-perjodu kkunsidrat l-ispejjeż tax-xogħol tal-industrija Komunitarja żdiedu b’5 %. Din hija żieda naturali u hija anqas mir-rata tal-inflazzjoni matul l-istess perjodu.
4.2.6. Id-daqs tal-marġini tad-dumping
(87)
Meta jitqies il-volum, is-sehem tas-suq u l-prezzijiet tal-importazzjonijiet li huma l-oġġett ta’ dumping mill-pajjiż ikkonċernat, ma jistax jitqies li l-impatt fuq l-industrija Komunitarja tal-marġini effettivi tad-dumping huwa wieħed negliġibbli.
4.2.7. L-irkupru minn dumping fl-imgħoddi
(88)
Ma hemm l-ebda indikazzjoni li l-Komunità qed tirkupra mill-effetti ta’ dumping li sar fl-imgħoddi.
5. Konklużjoni dwar id-dannu
(89)
Matul il-perjodu kkunsidrat, ħafna mill-indikaturi tad-dannu rilevanti għall-industrija tal-Komunità żviluppaw b’mod negattiv. Filwaqt li l-konsum Komunitarju żdied bi 17 %, il-volum tal-bejgħ tal-industrija tal-Komunità baqa’ biss stabbli u bħala riżultat is-sehem tas-suq tagħha naqas b’madwar 13-il punt perċentwali. Filwaqt li l-prezzijiet tal-importazzjonijiet Ċiniżi naqas b’45 %, il-prezz tal-bejgħ ta’ unità ta’ prodott simili fis-suq tal-Komunità tal-produtturi Komunitarji fil-kampjun baqa’ bejn wieħed u ieħor stabbli, minkejja ż-żieda ta’ 5 % fil-prezz tal-produzzjoni ta’ unità li rriżulta miż-żieda fl-ispejjeż tal-enerġija u l-materja prima. Bħala konsegwenza, il-profitt naqas minn 6,2 % fl-2004 għal 2,1 % fil-PI, li ma huwiex suffiċjenti għal din it-tip ta’ industrija. Il-likwidità u l-qligħ fuq l-investiment segwew xejra negattiva wkoll, u naqsu b’51 % u 18-il punt perċentwali rispettivament matul il-perjodu kkunsidrat.
(90)
Huma biss ftit l-indikaturi li wrew żvilupp pożittiv matul il-perjodu kkunsidrat. Il-produzzjoni u l-kapaċità tal-produzzjoni żdiedu bi 3 % u 13 % rispettivament. L-investimenti żdiedu b’73 %. Madankollu, kif imsemmi aktar ‘il fuq, dan għandu jkun interpretat fl-isfond ta’ żieda sinifikanti fil-konsum Komunitarju (+ 17 %).
(91)
Fid-dawl ta’ dak li ngħad aktar ‘il fuq, qed jiġi konkluż li l-industrija Komunitarja batiet minn dannu materjali fil-kuntest tal-Artikolu 3(5) tar-Regolament bażiku.
F. IL-KAWŻA
1. Introduzzjoni
(92)
Skont l-Artikolu 3(6) u (7) tar-Regolament bażiku, il-Kummissjoni eżaminat jekk l-importazzjonijiet mir-RPĊ li kienu l-oġġett ta’ dumping ikkawżawx dannu lill-industrija Komunitarju sa tali punt li jkun jista’ jiġi kklassifikat bħala materjali. Fatturi magħrufa għajr l-importazzjonijiet li kienu l-oġġett ta’ dumping, li fl-istess ħin setgħu kienu qed jagħmlu dannu lill-industrija Komunitarja, kienu eżaminati wkoll biex ikun żgurat li d-dannu possibbli kkawżat minn dawn il-fatturi l-oħra ma kienx attribwit lill-importazzjonijiet li kienu l-oġġett ta’ dumping.
2. L-effetti tal-importazzjonijiet li kienu l-oġġett ta’ dumping
(93)
Iż-żieda qawwija ta’ 2 106 % fil-volum tal-importazzjonijiet li kienu l-oġġett ta’ dumping bejn l-2004 u l-PI u t-tkabbir rispettiv fis-sehem tas-suq minn 0,4 % fl-2004 għal 8,2 % fil-PI fuq is-suq tal-Komunità, kif ukoll it-tnaqqis sostanzjali fil-prezz ta’ 18 % kif instab matul il-PI, ġraw fl-istess ħin tad-deterjorament tas-sitwazzjoni ekonomika tal-industrija tal-Komunità, kif spjegat aktar ‘il fuq. Sal-2005, il-volum tal-importazzjonijiet miċ-Ċina ma kienx sostanzjali u l-prezzijiet kienu aktar minn jew qrib dawk tal-industrija tal-Komunità. Madankollu, mill-2005, il-prezzijiet medji tal-importazzjonijiet mir-RPĊ naqsu b’mod sostanzjali, u ma ħallewx lill-industrija tal-Komunità tgħolli l-prezzijiet, minkejja ż-żieda fl-ispiża tal-materja prima prinċipali, il-virga tal-wajer, li tammonta għal 75 % tal-ispejjeż tal-produzzjoni. Bħala riżultat ta’ dan, is-sitwazzjoni finanzjarja tal-industrija tal-Komunità iddeterjorat drastikament fl-2006 u matul il-PI. Barra minn hekk, l-industrija tal-Komunità tilfet parti sinifikanti mis-sehem tas-suq tagħha minħabba l-importazzjonijiet li kienu l-oġġett ta’ dumping.
(94)
Fuq il-bażi ta’ dak li ntqal aktar ‘il fuq, huwa proviżorjament konkluż li l-importazzjonijiet mir-RPĊ li kienu l-oġġett ta’ dumping, li naqqsu b’mod sostanzjali l-prezz tal-industrija tal-Komunità matul il-PI u li żdiedu drastikament fil-volum, kellhom rwol determinanti fid-dannu li sofriet l-industrija Komunitarja, li huwa rifless fis-sitwazzjoni finanzjarja negattiva u fid-deterjorament tal-biċċa l-kbira tal-indikaturi tad-dannu.
3. L-effetti ta’ fatturi oħra
3.1. L-importazzjonijiet minn pajjiżi oħra
2004
2005
2006
PI
Importazzjonijiet minn pajjiżi terzi oħra f’tunnellati
57 075
67 361
110 098
120 757
Indiċi (2004 = 100)
100
118
193
212
Is-sehem tas-suq ta’ pajjiżi terzi oħra
6 %
8 %
11 %
11 %
Prezz medju tal-importazzjonijiet
711
842
937
952
Indiċi
100
118
132
134
(95)
Skont id-dejta tal-Eurostat, il-volum tal-importazzjonijiet fil-Komunità ta’ wajers u swiegel PSC li joriġinaw minn pajjiżi terzi mhux ikkonċernati minn din l-investigazzjoni żdied b’112 %, minn 57 075 tunnellata fl-2004 għal 120 757 tunnellata fil-PI. Is-sehem tas-suq rispettiv ta’ dawn l-importazzjonijiet żdied minn 6 % fl-2004 għal 11 % fil-PI.
(96)
Madankollu, il-prezzijiet medji ta’ dawn l-importazzjonijiet kienu ħafna aktar minn dawk tal-produtturi Ċiniżi li jesportaw u anki minn dawk tal-industrija tal-Komunità. Bħala konsegwenza ta’ dan, dawn ma jistgħux ikunu kkunsidrati li kkontribwew għad-dannu li l-industrija Komunitarja sofriet. Ta’ min jinnota li fost dawn il-pajjiżi, tnejn minnhom, li għandhom sehem tas-suq ta’ 2,5 % fis-suq tal-Komunità, instabu li fil-PI kellhom prezzijiet orħos minn dawk tal-importazzjoni tal-prodott ikkonċernat mir-RPĊ. Madankollu, minħabba l-livell relattivament baxx ta’ importazzjonijiet involuti, dan ma jistax ikun ikkunsidrat suffiċjenti biex tinbidel l-opinjoni li l-importazzjonijiet li kienu l-oġġett ta’ dumping mir-RPĊ huma l-kawża tad-dannu li sofriet l-industrija tal-Komunità.
3.2. Ir-rendiment tal-esportazzjoni tal-industrija Komunitarja fil-kampjun
2004
2005
2006
PI
Bejgħ bl-esportazzjoni fl-MT
54 759
73 186
69 324
63 792
Indiċi (2004 = 100)
100
134
127
116
Prezz tal-bejgħ ta’ unità f’euro
715
723
650
660
Indiċi (2004 = 100)
100
101
91
92
(97)
Kif indikat fit-tabella ta’ hawn fuq, matul il-perjodu kkunsidrat, l-industrija tal-Komunità fil-kampjun żiedet il-volum ta’ bejgħ bl-esportazzjoni b’16 %. Dawn l-esportazzjonijiet jammontaw għal 14 % tal-bejgħ totali matul il-PI.
(98)
Il-prezz tal-bejgħ ta’ unità tal-produtturi tal-Komunità naqas bi 8 % minn EUR 715 fl-2004 għal EUR 660 matul il-PI. Madankollu, għalkemm iċ-ċifri miġbura f’daqqa juru li dawn l-importazzjonijiet saru bi prezzijiet li huma anqas mill-ispejjeż tal-produzzjoni mill-bidu tal-perjodu kkunsidrat, hemm varjazzjonijiet bejn kumpaniji u ħin. Barra minn hekk, minħabba l-kompetizzjoni mal-kumpaniji Ċiniżi fuq dawn is-swieq, il-produtturi tal-Komunità kellhom ibiddlu l-prezzijiet tagħhom skont il-prezzijiet tal-kumpaniji Ċiniżi.
(99)
Ma jistax għalhekk ikun konkluż li dan il-fattur ikkontribwixxa b’mod sostanzjali għad-deterjorament riċenti fis-sitwazzjoni finanzjarja fl-industrija tal-Komunità u għalhekk għad-dannu materjali li l-industrija tal-Komunità sofriet.
3.3. L-ispejjeż tal-produzzjoni
2004
2005
2006
PI
Spejjeż tal-Produzzjoni ta’ Unità
700
812
724
740
Indiċi (2004 = 100)
100
116
103
105
(100)
L-investigazzjoni wriet li l-ispiża tal-produzzjoni ta’ unità għall-industrija tal-Komunità żdiedet b’5 % bejn l-2004 u l-PI. Iż-żieda hija attribwita liż-żieda fil-prezz tal-materja prima, il-virga tal-wajer, kif ukoll l-ispejjeż tal-enerġija.
(101)
Taħt kundizzjonijiet ekonomiċi normali, u fl-assenza ta’ pressjoni qawwija fuq il-prezzijiet mill-importazzjonijiet li kienu l-oġġett ta’ dumping, l-industrija tal-Komunità ma kien ikollha l-ebda diffikultà biex tkampa maż-żieda fl-ispejjeż bejn l-2004 u l-PI. Bħala konsegwenza ta’ dan, huwa proviżorjament konkluż li din iż-żieda ma kinitx suffiċjenti biex tinbidel l-opinjoni li l-importazzjonijiet li kienu l-oġġett ta’ dumping mir-RPĊ huma l-kawża tad-dannu materjali li sofriet l-industrija tal-Komunità.
3.4. Il-kompetizzjoni minn produtturi oħra fil-Komunità
2004
2005
2006
PI
Il-bejgħ fil-KE tal-produtturi l-oħra fil-Komunità
85 500
77 332
80 466
80 356
Indiċi (2004 = 100)
100
90
94
94
Is-sehem tas-suq tal-produtturi l-oħra fil-Komunità
9,5 %
9,4 %
8,1 %
7,6 %
(102)
F’dak li għandu x’jaqsam mal-volum ta’ bejgħ tal-produtturi tal-Komunità li la qed jilmentaw u l-anqas jappoġġjaw il-proċediment, u li jammonta għal 8 % tal-produzzjoni totali tal-UE, dan naqas b’6 % minn 85 500 TM fl-2004 għal 80 356 TM fil-PI. Is-sehem tas-suq tal-Komunità naqas minn 9,5 % għal 7,6 % matul l-istess perjodu u ma nstabet l-ebda indikazzjoni li l-prezzijiet kienu anqas minn dawk tal-industrija tal-Komunità fil-kampjun. Għaldaqstant huwa proviżorjament konkluż li l-bejgħ tagħhom fis-suq tal-Komunità ma kkontribwiex għad-dannu li l-industrija tal-Komunità sofriet.
4. Konklużjoni dwar il-kawża
(103)
L-investigazzjoni wriet li fatturi oħra magħrufa, bħall-importazzjonijiet minn pajjiżi terzi oħra, l-esportazzjoni mill-industrija tal-Komunità, il-kompetizzjoni ma’ produtturi oħra u ż-żieda fl-ispejjeż tal-produzzjoni ma kinux kawża determinanti tad-dannu li l-industrija tal-Komunità sofriet.
(104)
Il-koinċidenza fiż-żmien, bejn min-naħa l-waħda, iż-żieda drastika fl-importazzjonijiet li kienu l-oġġett ta’ dumping mir-RPĊ, iż-żieda relevanti fis-sehem tas-suq u t-tnaqqis sostanzjali fil-prezz li nstab u, fuq in-naħa l-oħra, id-deterjorament fis-sitwazzjoni tal-industrija Komunitarja, twassal għall-konklużjoni li l-importazzjonijiet li kienu l-oġġett ta’ dumping ikkawżaw id-dannu materjali li batiet l-industrija Komunitarja fil-kuntest tal-Artikolu 3(6) tar-Regolament bażiku.
G. L-INTERESS TAL-KOMUNITÀ
1. Konsiderazzjonijiet ġenerali
(105)
Skont l-Artikolu 21 tar-Regolament bażiku, kien eżaminat jekk, minkejja s-sejba proviżorja ta’ dumping li jikkawża dannu, kinux jeżistu raġunijiet b’saħħithom biex jiġi konkluż li mhux fl-interess tal-Komunità li jiġu adottati miżuri f’dan il-każ partikolari. L-impatt ta’ miżuri possibbli fuq il-partijiet kollha involuti f’dan il-proċediment u kif ukoll il-konsegwenzi jekk ma jitteħdux miżuri ġew ikkunsidrati.
2. L-interessi tal-industrija Komunitarja
(106)
L-industrija tal-Komunità qed tbati minn importazzjonijiet tal-prodott mir-RPĊ li huma l-oġġett ta’ dumping li jikkawżaw dannu. Ta’ min jiftakar li ħafna mill-indikaturi ekonomiċi tal-industrija tal-Komunità juru xejra negattiva matul il-perjodu kkunsidrat. B’kunsiderazzjoni għan-natura tad-dannu (jiġifieri tnaqqis fis-sehem tas-suq u profitt), fl-assenza ta’ miżuri, jidher li l-unika triq ‘il quddiem hija deterjorament ulterjuri u sostanzjali fis-sitwazzjoni tal-industrija tal-Komunità.
(107)
It-twaqqif ta’ miżuri huwa mistenni li jipprevjeni aktar tgħawwiġ u jerġa’ jdaħħal kompetizzjoni ġusta fis-suq. Dan għandu jippermetti lill-industrija tal-Komunità żżid il-prezzijiet tal-bejgħ tagħha għal livell li jiżgura marġini ta’ profitt raġonevoli.
(108)
Jekk l-ebda miżuri ma jkunu mwaqqfa, il-prezzijiet ikomplu jonqsu u l-qliegħ tal-produtturi tal-Komunità jiddeterjora aktar. Dan ma jkunx sostenibbli fuq medda medja sa medda twila ta’ żmien. B’kunsiderazzjoni għal-livell baxx ta’ profitti u l-investimenti li saru fil-produzzjoni, għandu jkun mistenni li xi produtturi tal-Komunità mhux se jkunu kapaċi jirkupraw l-investimant tagħhom jekk il-miżuri ma jkunux imwaqqfa.
(109)
Barra minn hekk, billi l-industrija tal-Komunità hija magħmula minn intrapriżi żgħar u medji mifruxa madwar il-Komunità kollha, it-twaqqif tal-miżuri anti-dumping se jgħin biex jinżammu l-impjiegi f’dan is-settur.
(110)
Gћalhekk qed jiġi konkluż proviżorjament li miżuri ta’ anti-dumping huma fl-interess tal-industrija tal-Komunità.
3. L-interessi ta’ produtturi oħra tal-Komunità
(111)
Fir-rigward tal-erba’ kumpaniji li la kienu qed jilmentaw u lanqas jappoġġjaw l-ilment, ma hemm l-ebda indikazzjoni li t-twaqqif ta’ miżuri jkun kontra l-interess ta’ dawn il-produtturi.
4. L-interess tal-importaturi
(112)
Il-Kummissjoni bagħtet kwestjonarji lill-importaturi u l-kummerċjanti kollha magħrufa. Erba’ importaturi kkooperaw fl-investigazzjoni billi bagħtu t-tweġibiet għall-kwestjonarji. Dawn ammontaw għal 38 % tal-importazzjonijiet totali mir-RPĊ fil-Komunità u madwar 3,2 % tal-konsum Komunitarju matul il-PI. Żjara ta’ verifika saret sussegwentement fil-bini ta’ tnejn minnhom, fi Spanja u fir-Renju Unit. Il-volum tal-prodott ikkonċernat li kien impurtat minn dawn iż-żewġ kumpaniji ammonta għal bejn 20 u 38 % tal-importazzjonijiet totali mir-RPĊ fil-Komunità.
(113)
Għal dawn iż-żewġ importaturi, il-prodott ikkonċernat irrappreżenta 100 % tal-bejgħ tagħhom. Importatur minnhom ġab 100 % u l-ieħor 90 % tal-importazzjonijiet kollha tal-prodott ikkonċernat mir-RPĊ. F’termini ta’ ħaddiema, bejn tmienja u 11-il persuna huma direttament involuti fix-xiri, fin-negozju u fil-bejgħ mill-ġdid tal-prodott ikkonċernat.
(114)
Jekk jiġu mwaqqfa miżuri ta’ anti-dumping, mhuwiex eskluż li l-livell ta’ importazzjonijiet li joriġinaw mill-pajjiż ikkonċernat jonqos, u li b’hekk tiġi affettwata s-sitwazzjoni ekonomika tal-importaturi. Madankollu, l-effett fuq l-importaturi ta’ kwalunkwe żieda fil-prezzijiet tal-importazzjonijiet tal-prodott ikkonċernat gћandu biss jerġa’ jġib il-kompetizzjoni fis-suq tal-Komunità u ma gћandux iċaħħad lill-importaturi milli jbiegћu l-prodott ikkonċernat. Barra minn hekk, il-proporzjon baxx tal-ispejjeż tal-prodott ikkonċernat fin-nefqa totali tal-utenti gћandu jagћmilha aktar faċli gћall-importaturi biex jgћaddu kwalunkwe żieda fil-prezz fuq il-klijenti tagħhom. Fuq din il-bażi, ġie konkluż proviżorjament li l-impożizzjoni ta’ miżuri ta’ anti-dumping x’aktarx ma jkollha l-ebda effett negattiv serju fuq is-sitwazzjoni tal-importaturi fil-Komunità.
5. L-interess tal-utenti
(115)
Kwestjonarji kienu mibgħuta lill-partijiet kollha msemmija bħala utenti fl-ilment. Seba’ utenti, li jammontaw għal madwar 13 % tat-total tal-importazzjonijiet mir-RPĊ fil-Komunità, ikkooperaw fl-investigazzjoni billi bagħtu tweġiba għall-kwestjonarju. Żjara ta’ verifika saret sussegwentement fil-bini ta’ tnejn minnhom, fi Spanja u fir-Renju Unit. B’kollox, iż-żewġ kumpaniji ammontaw għal anqas minn 5 % tal-importazzjonijiet ta’ wajers u swiegel tal-wajers PSC mir-RPĊ matul il-PI. Dawn xtraw il-prodott ikkonċernat l-aktar minn sorsi oħra bħall-industrija tal-Komunità u mill-Afrika t’Isfel.
(116)
Ta’ min jiftakar li l-prodott ikkonċernat huwa wżat għar-rinfurzar tal-konkrit, għall-elementi ta’ sospensjoni u għall-pontijiet sospiżi bl-għajnuna tal-wajers fin-negozju tal-kostruzzjoni. Madankollu, f’dan il-proċediment l-utenti huma kumpaniji intermedjarji li jipproduċu u jissupplixxu l-elementi għall-applikazzjonijiet msemmija. F’dan ir-rigward, għalkemm se jkun hemm xi impatt mat-twaqqif ta’ xi dazju tal-anti-dumping, huwa mistenni li l-utenti jkunu f’pożizzjoni li jgħaddu ż-żieda fil-prezzijiet kollha jew kważi kollha bħala riżultat tat-twaqqif tad-dazju tal-anti-dumping fuq l-utenti finali, bil-ħsieb li għal dawn tal-aħħar, l-impatt ta’ dawn il-miżuri huwa ta’ importanza żgħira.
(117)
Għaldaqstant, huwa proviżorjament konkluż li l-impatt fuq l-ispejjeż tal-utenti li jirriżulta mit-twaqqif tad-dazji tal-anti-dumping ma għandux ikun sinifikanti.
6. Konklużjoni dwar l-interess Komunitarju
(118)
Minћabba dan ta’ hawn fuq, qed jiġi konkluż proviżorjament li ma hemmx raġunijiet konvinċenti gћaliex ma gћandhomx jiġu imposti d-dazji ta’ anti-dumping fuq l-importazzjonijiet ta’ wajers u swiegel PSC li joriġinaw mir-RPĊ.
H. IL-MIŻURI PROVIŻORJI TAL-ANTIDUMPING
1. Il-livell tal-eliminazzjoni tad-dannu
(119)
Fid-dawl tal-konklużjonijiet li ntlaћqu dwar id-dumping, id-dannu li rriżulta, il-kawża u l-interess tal-Komunità, gћandhom jiġu imposti miżuri proviżorji sabiex jiġi evitat dannu ulterjuri lill-industrija tal-Komunità mill-importazzjonijiet li huma l-oġġett ta’ dumping.
(120)
Bl-iskop li jiġi ddeterminat il-livell ta’ dawn id-dazji, kienu kkunsidrati l-marġini ta’ dumping li nstabu u l-ammont ta’ dazju neċessarju biex ikun eliminat id-dannu sostnut mill-industrija Komunitarja.
(121)
Meta kien qed jiġi kkalkulat l-ammont ta’ dazju meħtieġ biex jitneħħew l-effetti tad-dumping li jagħmel dannu, tqies li kwalunkwe miżura li tittieħed għandha tippermetti lill-industrija Komunitarja tkopri l-ispejjeż tal-produzzjoni tagħha u tikseb qligħ qabel it-taxxa li jista’ jinkiseb b’mod raġonevoli minn industrija ta’ dan it-tip fis-settur f’kundizzjonijiet normali ta’ kompetizzjoni, jiġifieri fin-nuqqas ta’ importazzjonijiet li kienu l-oġġett ta’ dumping, fuq il-bejgħ tal-prodott simili fil-Komunità. Il-marġini tal-qligħ qabel it-taxxa użat għal dan il-kalkolu kien ta’ 8,5 % tal-bejgħ fuq il-bażi tal-livell ta’ profitt medju mwieżen miksub fl-2004 u fl-2005 qabel l-eżistenza ta’ kwantitajiet sinifikanti ta’ importazzjoni mir-RPĊ, u li kienu bi prezzijiet ogħla jew qrib dawk tal-IK. Fuq din il-bażi, ġie kkalkulat prezz li ma jagћmilx dannu tal-prodott simili gћall-industrija tal-Komunità. Il-prezz li ma jagћmilx dannu nkiseb billi ġie miżjud il-marġini ta’ qligħ ta’ 8,5 % li ssemma aktar ‘il fuq mal-ispejjeż tal-produzzjoni.
(122)
Iż-żieda neċessarja fil-prezz kienet imbagħad iddeterminata fuq il-bażi ta’ paragun bejn il-prezz medju mwieżen tal-importazzjonijiet, kif kien stabbilit għall-kalkoli tat-traħħis sostanzjali fil-prezz, mal-prezz li ma jagħmilx dannu tal-prodotti mibjugħa mill-industrija Komunitarja fis-suq Komunitarju. Kull differenza li tirriżulta minn dan it-tqabbil ġiet imbagħad espressa bħala perċentwali tal-valur CIF totali tal-importazzjoni.
(123)
Sabiex jiġi kkalkulat il-livell tat-tneħħija tad-dannu mal-pajjiż kollu gћall-produtturi kollha fir-RPĊ li jesportaw, ta’ min ifakkar li l-livell ta’ kooperazzjoni kien baxx. Gћalhekk il-marġini ta’ dannu ġie kkalkulat skont il-livell tat-tneħħija ta’ dannu li ġie ddeterminat gћall-kumpanija li kkooperat u li ma ngћatatx TES jew TI.
2. Miżuri proviżorji
(124)
Fid-dawl ta’ dak li ssemma aktar ‘il fuq, huwa meqjus li skont l-Artikolu 7(2) tar-Regolament bażiku, il-miżuri anti-dumping proviżorji għandhom jiġu imposti fuq l-importazzjonijiet li joriġinaw mir-RPĊ fuq il-livell tal-anqas mill-marġini tad-dumping u mill-maġini tad-dannu, skont ir-regola ta’ inqas dazju. F’dan il-każ, ir-rati tad-dazju kollha għandhom ikunu stabbiliti skont il-livell tal-marġini tad-dannu misjuba.
(125)
Ir-rati tad-dazju anti-dumping ta’ kumpanija individwali li ġew speċifikati f’dan ir-Regolament kienu stabbiliti fuq il-bażi tas-sejbiet tal-investigazzjoni preżenti. Gћalhekk, jirriflettu l-qagħda misjuba matul din l-investigazzjoni fir-rigward ta’ dawn il-kumpaniji. Dawn ir-rati ta’ dazju (kuntrarju għad-dazju fil-pajjiż kollu applikabbli għall-kumpaniji l-oħra kollha) huma għalhekk applikabbli esklussivament għal importazzjonijiet ta’ prodotti li joriġinaw mill-pajjiż ikkonċernat u mmanifatturati mill-kumpaniji u għalhekk mill-entitajiet legali speċifiċi msemmija. Il-prodotti importati mmanifatturati minn xi kumpanija oħra mhux imsemmija speċifikament fil-parti operattiva ta’ dan ir-Regolament bl-isem u l-indirizz, inklużi l-entitajiet relatati ma’ dawk imsemmija speċifikament, ma jistgħux jibbenefikaw minn dawn ir-rati u għandhom ikunu suġġetti għar-rata tad-dazju applikabbli għall-“kumpaniji l-oħra kollha”.
(126)
Kwalunkwe pretensjoni li titlob l-applikazzjoni ta’ dawn ir-rati ta’ dazju anti-dumping gћal kumpaniji individwali (eż. wara bdil fl-isem tal-entità jew wara li jiġu stabbiliti entitajiet ġodda tal-produzzjoni jew tal-bejgћ) gћandha tiġi minnufih indirizzata lill-Kummissjoni bl-informazzjoni kollha rilevanti, b’mod partikolari fir-rigward ta’ kwalunkwe modifika fl-attivitajiet tal-kumpanija marbuta mal-produzzjoni, mal-bejgћ domestiku u ma’ dak tal-esportazzjoni u li jkunu assoċjati, pereżempju, ma’ dik il-bidla fl-isem jew ma’ dik il-bidla fl-entitajiet tal-produzzjoni u tal-bejgћ. Jekk ikun xieraq, il-Kummissjoni għandha, wara konsultazzjoni mal-Kumitat Konsultattiv, temenda r-Regolament kif meħtieġ billi taġġorna l-lista ta’ kumpaniji li jibbenefikaw minn rati ta’ dazju individwali.
(127)
Id-dazji anti-dumping proposti huma li ġejjin:
Kumpanija
Il-marġini tal-eliminazzjoni tad-dannu
Il-marġini tad-dumping
Ir-rata tad-dazju anti-dumping
Kiswire Qingdao, Ltd
2,1 %
26,8 %
2,1 %
Liaoning Tongda Building Material Industry Co., Ltd
23,7 %
41,3 %
23,7 %
Wuxi Jinyang Metal Products Co., Ltd
30,8 %
47,6 %
30,8 %
Il-kumpaniji l-oħra kollha
52,2 %
56,7 %
52,2 %
I. DISPOŻIZZJONI FINALI
(128)
Fl-interess ta’ amministrazzjoni tajba, gћandu jiġi ffissat perjodu li fih il-partijiet interessati li gћamlu lilhom infushom magћrufa fiż-żmien speċifikat fl-avviż tal-bidu jkunu jistgћu jagћtu l-opinjonijiet tagћhom bil-miktub u jitolbu smigћ. Barra minn hekk, irid jiġi ddikjarat li s-sejbiet dwar l-impożizzjoni ta’ dazji tal-antidumping magћmula gћall-għanijiet ta’ dan ir-Regolament huma proviżorji u jistgћu jitqiesu mill-ġdid gћall-gћan ta’ kwalunkwe sejba definittiva,
ADOTTAT DAN IR-REGOLAMENT:
Artikolu 1
1. Dazju proviżorju tal-anti-dumping qed ikun stipulat fuq importazzjonijiet ta’ wajer tal-azzar mhux illigat (mhux banjat jew mhux miksi jew banjat jew miksi biż-żingu) u wajer tas-swiegel tal-azzar mhux illigat (kemm jekk huwa banjat jew miksi kif ukoll jekk mhuwiex), li fih 0,6 % tal-piż jew aktar ta’ karbonju, b’dimensjoni ta’ profil trasversali massimu li taqbeż it-3 mm, klassifikati bil-kodiċi NM ex 7217 10 90, ex 7217 20 90, ex 7312 10 61, ex 7312 10 65 u ex 7312 10 69 (kodiċi TARIC 7217109010, 7217209010, 7312106111, 7312106191, 7312106511, 7312106591, 7312106911 u 7312106991) u li joriġinaw fir-Repubblika tal-Poplu taċ-Ċina.
2. Ir-rata tad-dazju definittiv tal-anti-dumping applikabbli għall-prezz nett, liberu fil-fruntiera Komunitarja, qabel id-dazju, tal-prodotti deskritti fil-paragrafu 1 u prodotti mill-kumpaniji ta’ hawn taħt għandha tkun kif ġej:
Kumpanija
Dazju
Il-kodiċi addizzjonali TARIC
Kiswire Qingdao, Ltd, Qingdao
2,1 %
A899
Liaoning Tongda Building Material Industry Co., Ltd, Liaoyang
23,7 %
A900
Wuxi Jinyang Metal Products Co., Ltd, Wuxi
30,8 %
A901
Il-kumpaniji l-oħra kollha
52,2 %
A999
3. Ir-rilaxx taċ-ċirkolazzjoni ħielsa fil-Komunità tal-prodott imsemmi fil-paragrafu 1 għandu jkun soġġett għal dispożizzjoni ta’ sigurtà ekwivalenti għall-ammont ta’ dazju proviżorju.
4. Sakemm ma jkunx speċifikat mod ieћor, għandhom japplikaw id-dispożizzjonijiet dwar id-dazji doganali li huma fis-seħħ.
Artikolu 2
Mingћajr ħsara gћall-Artikolu 20 tar-Regolament tal-Kunsill (KE) Nru 384/96, fi żmien xahar mid-data tad-dћul fis-seћћ ta’ dan ir-Regolament, il-partijiet interessati jistgћu jitolbu l-iżvelar tal-fatti u tal-konsiderazzjonijiet essenzjali li abbażi tagћhom ġie adottat dan ir-Regolament, jagћtu l-opinjonijiet tagћhom bil-miktub u japplikaw biex jinstemgћu oralment mill-Kummissjoni.
Skont l-Artikolu 21(4) tar-Regolament (KE) Nru 384/96, il-partijiet ikkonċernati jistgћu jikkummentaw dwar l-applikazzjoni ta’ dan ir-Regolament fi żmien xahar mid-data tad-dћul fis-seћћ tiegћu.
Artikolu 3
Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu f’Il-Ġurnal Uffiċjali ta’ l-Unjoni Ewropea.
L-Artikolu 1 ta’ dan ir-Regolament għandu japplika għal perjodu ta’ sitt xhur.
Dan ir-Regolament għandu jorbot fl-intier tiegħu u għandu jkun direttament applikabbli fl-Istati Membri kollha.
Magħmul fi Brussell, 14 ta’ Novembru 2008.

Labels: 4
1
7
3
18